text: প্রচ্ছদ > বিনোদন-সংস্কৃতি > বলিউড ফিল্মে বাংলার ছোঁয়া
  বলিউডে বাঙালিয়ানা বহুবার দেখানো হয়েছে ঠিকই, তবে একটা গোটা গান বাংলাতে কেউই কখনও শোনেনি৷ বাঙালির সেই ইচ্ছা পূর্ণ হল 'গোল্ড' ছবির নতুন গান 'বলতে পারিনি'র হাত ধরে৷ গানটি সম্পূর্ণ পিকচারাইজড মৌনি এবং অক্ষয়ের ওপর৷ ছবিতে দু'জন বাঙালি স্বামী স্ত্রীর ভূমিকায় অভিনয় করেছেন৷ বাঙাল দম্পতির মিষ্টি প্রেমকেই তুলে ধরা হয়েছে এই গানে৷
  এবার সেই ছবির প্রমোশন উপলক্ষে বৃহস্পতিবার সকাল সাড়ে ১০টা নাগাদ শহরে পা রাখলেন স্বয়ং নায়ক৷ বৃহস্পতিবার এই ছবি নিয়ে একটি সাংবাদিক বৈঠকে উপস্থিত ছিলেন তিনি৷ প্রসঙ্গত, তপন দাস নামে এক ব্যক্তির চরিত্রে অভিনয় করছেন অক্ষয় কুমার৷
  সম্প্রতি ট্রেলার প্রকাশ পেয়েছে। হতবাক করার প্রতিশ্রুতি দিয়ে মুক্তি পেয়েছিল 'গোল্ড'-এর ট্রেলার৷ ইতিমধ্যে ট্রেলারেই বাজিমাত করেছে সিনেমাটি৷ অপেক্ষা কেবল শুভমুক্তির৷ ভারতীয় হকিতে যে স্বর্ণযুগ এনেছিলেন তপন দাস, তাঁরই অবদান নিয়ে তৈরি হয়েছে এই ছবি৷ স্বাধীন ভারতের হয়ে অলিম্পিকে সোনা জেতার স্বপ্ন দীর্ঘ ১২ বছর ধরে দেখেছিলেন তপন দাস৷
  অবশেষে ১৯৪৮ সালে তাঁর সেই স্বপ্ন পূরণ হয়৷ সেই সত্য ঘটনা অবলম্বনেই এই ছবি 'গোল্ড'৷ ছবিতে তপন দাসের চরিত্রে অভিনয় করেছেন অক্ষয় কুমার৷ ছবিটি নিয়ে বেশ উৎসাহিত দর্শকমহলও৷ টিজার মুক্তি পেতেই ভাইরাল হয়ে গিয়েছিল সেই ভিডিও৷
  ট্রেলার মুক্তি পেতে নিমেষের মধ্যে ভিউজ ছাড়িয়ে যায় ২ লক্ষের ওপর৷ এই ছবিতে্ অক্ষয় কুমারের বিপরীতে ডেবিউ করছেন টেলিভিশন হটি মৌনি রায়৷ মৌনি অক্ষয় কুমারের অর্থাৎ তপন দাসের স্ত্রীয়ের চরিত্রে অভিনয় করেছেন৷
  নামেই বোঝা যাচ্ছে সিনেমায় বাঙালিয়ানাটা থাকছে৷ উপরন্তু বাংলায় বলা একটি ডায়লগের দৃশ্যও রয়েছে ট্রেলারে৷ বিগত কয়েক বছর ধরে অক্ষয় কুমার এমন কিছু ছবি বানিয়েছেন, যে ছবির বক্স অফিসে ৩০০ কোটির ব্যবসা করার দরকার হয় না৷ হাউজফুল সিনেমা হলও লাগে না৷
  ছবি দেখলে মনে দাগ কাটতে বাধ্য তা বলা যেতেই পারে, তাঁর ছবির মাধ্যমে এক সামাজিক শিক্ষার বিশাল জায়গা তৈরি হয়েছে বলিউডে৷ যেমন 'প্যাডম্যান', 'টয়লেট-এক প্রেম কথা' মুক্তি পাওয়ার পর থেকেই অক্ষয়ের প্রশংসায় পঞ্চমুখ ফিল্ম ইন্ডাস্ট্রি থেকে দর্শকমহল৷
  এই সিনেমায় তাপন দাসের চরিত্রে অক্ষয় কেবল অভিনয় করেননি৷ ট্রেলার দেখলেই বোঝা যায়, একেবারে তপন দাসের চরিত্রে ঢুকে তপন হিসেবে জেগে উঠেছেন তিনি৷ যেখানে অক্ষয়ের বন্দে মাতরম বলতেই গায়ে কাঁটা দেবে দর্শকের৷
  ১৫ অগস্ট মুক্তি পাবে ছবিটি৷ ছবির পরিচালনায় রয়েছেন রীমা কাগতি৷ এক্সেল এন্টারটেইনমেন্টের ব্যানারে তৈরি হয়েছে 'গোল্ড'৷ রিতেশ সিধওয়ানি এবং ফারহান আখতার রয়েছেন প্রযোজনায়৷ ছবিতে অক্ষয় কুমার এবং মৌনি রায়ের পাশাপাশি রয়েছেন কুণাল কাপুর, অমিত সাধ, বিনিত কুমার সিং, সানি কৌশাল৷